CELEX: 62020TN0008
Language: fi
Date: 2020-01-08 00:00:00
Title: asia T-8/20: Kanne 8.1.2020 – Tšekki v. komissio

9.3.2020   
            
            
               FI
            
            
               Euroopan unionin virallinen lehti
            
            
               C 77/56
            
         
      Kanne 8.1.2020 – Tšekki v. komissio
      (asia T-8/20)
      (2020/C 77/77)
      Oikeudenkäyntikieli: tšekki
      
         Asianosaiset
      
      
         Kantaja: Tšekin tasavalta (asiamiehet: asianajajat M. Smolek, J. Pavliš, J. Očková ja J. Vláčil,)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan 30.10.2019 tehdyn komission täytäntöönpanopäätöksen (EU) 2019/1835 siltä osin kuin se koskee Tšekin tasavallan Euroopan maaseudun kehittämisen maatalousrahaston (maaseuturahasto) lukuun toimenpiteiden M14 osalta varainhoitovuosilta 2017, 2018 ja 2019 maksamien menojen, joiden yhteismäärä on 35 109,02 euroa, jättämistä Euroopan unionin rahoituksen ulkopuolelle ja velvoittamaan Euroopan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seuraavaan kanneperusteeseen:
      
                  —
               
               
                  Kanneperuste perustuu yhteisen maatalouspolitiikan rahoituksesta, hallinnoinnista ja seurannasta 17.12.2013 annetun Euroopan parlamentin ja neuvoston asetuksen (EU) N:o 1306/2013 52 artiklan 1 kohdan rikkomiseen. Komissio määräsi rahoituskorjauksen yhden ainoan unionin oikeuden säännöksen väitetyn rikkomisen perusteella, eli Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta 17.7.2014 annetun komission täytäntöönpanoasetuksen (EU) N:o 809/2014 (jäljempänä asetus N:o 809/2014) 25 artiklan perusteella. Mainittua säännöstä ei kuitenkaan ole rikottu. Komissio väittää virheellisesti, että paikalla tehtävän tarkastuksen aloittaminen ensimmäisen tukea saaneen maatalousyrityksen luona merkitsee implisiittistä ilmoitusta tulevista tarkastuksista, ja katsoo, että kyseisellä implisiittisellä ilmoituksella on samat seuraukset kuin, jos se olisi asetuksen N:o 809/2014 25 artiklassa tarkoitettu todellinen ilmoitus tarkastuksesta.